b"\n_START_ARTICLE_\nCartimandua\n_START_SECTION_\nHist\xc3\xb2ria\n_START_PARAGRAPH_\nCartimandua fou reina dels brigants, una tribu c\xc3\xa8ltica del nord d'Anglaterra. Cartimandua va ascendir al tron poc abans o durant la conquesta dels romans, dirigida per l'emperador Claudi, i probablement fou un dels onze reis britons a qui es fa refer\xc3\xa8ncia en l'arc de triomf de Claudi per rendir-se sense lluitar. Una segona possibilitat \xc3\xa9s que Cartimandua fos escollida reina despr\xc3\xa9s que una facci\xc3\xb3 rebel dels brigants fou derrotada pel governador rom\xc3\xa0 Publi Ostori Esc\xc3\xa0pula, el 48. Segons T\xc3\xa0cit, els seus or\xc3\xadgens eren nobles, aix\xc3\xad que probablement va heretar el tron m\xc3\xa9s que no pas guanyar-lo per for\xc3\xa7a o per matrimoni. Fos com fos, ella i el seu marit Venuci foren aliats lleials dels romans i comptaren amb el suport de les legions romanes. _NEWLINE_El 51, el l\xc3\xadder de la resist\xc3\xa8ncia dels brit\xc3\xa0nics, Caratac, va buscar refugi entre els brigants despr\xc3\xa9s de ser derrotat en la Batalla de Caer Caradoc, per\xc3\xb2 Cartimandua el va empresonar i lliurar al governador Ostori Esc\xc3\xa0pula, i hi fou recompensada.\n_START_SECTION_\nGuerra civil\n_START_PARAGRAPH_\nM\xc3\xa9s tard, es va divorciar de Venuci per casar-se amb l'escuder d'aquest, Vel\xc2\xb7locatus. Of\xc3\xa8s, Venuci no es va quedar de bra\xc3\xa7os plegats i va comen\xc3\xa7ar a conspirar contra Cartimandua i, conseq\xc3\xbcentment, contra els romans. El 57, va envair el Regne dels brigants per deposar la seva exmuller, per\xc3\xb2 els romans s'avan\xc3\xa7aren als seus moviments i enviaren una cohort per defensar la seva aliada. La lluita tingu\xc3\xa9 un resultat incert fins que Cesi Nasica va arribar al davant de la legi\xc3\xb3 IX Hispana i va derrotar els rebels. _NEWLINE_Venuci, per\xc3\xb2, va fugir i deu anys m\xc3\xa9s tard, aprofitant la inestabilitat pol\xc3\xadtica que sacsejava l'imperi durant l'any dels quatre emperadors, va tornar a rebel\xc2\xb7lar-se. Cartimandua va demanar ajut als romans, per\xc3\xb2 aquest cop aquests nom\xc3\xa9s van poder enviar una tropa d'auxiliars que van poder rescatar la reina, per\xc3\xb2 no van evitar que Venuci assol\xc3\xads el poder."